เบิกจ่ายงบปี53ครึ่งปีสูงกว่าเป้า
คลัง เผยเบิกจ่ายงบปี 53 ได้สูงกว่าเป้าหมาย งบไทยเข้มแข็งเบิกจ่ายไปแล้วกว่า40%
21 เม.ย. 2553

คลัง เผยเบิกจ่ายงบปี 53 ได้สูงกว่าเป้าหมาย งบไทยเข้มแข็งเบิกจ่ายไปแล้วกว่า40%
นายพฤฒิชัย ดำรงรัตน์ รมช.คลัง กล่าวว่า การติดตามเร่งรัดเบิกจ่ายส่งผลให้ครึ่งปีงบประมาณ 2553 (1 ต.ค. 52 – 31 มี.ค.53) สามารถเบิกจ่ายได้สูงกว่าเป้าหมาย โดยเบิกจ่ายงบประมาณประจำปี 2553 ไปแล้ว 1,006,133 ล้านบาท ในส่วนของงบประจำ สูงกว่าเป้าหมาย 5.4% และ งบลงทุน สูงกว่าเป้าหมาย 16.38% สำหรับงบไทยเข้มแข็ง ที่ส่วนใหญ่เป็นงบลงทุน เบิกจ่ายแล้ว 110,747 ล้านบาท คิดเป็น 40.7% ของงบประมาณที่ได้จัดสรรแล้ว     สำหรับผลการเบิกจ่ายเงินงบประมาณ ปี พ.ศ. 2553 ว่า ตั้งแต่ต้นปีงบประมาณ จนถึงวันที่ 9 เมษายน 2553 ส่วนราชการและรัฐวิสาหกิจ เบิกจ่ายไปแล้ว 901,143 ล้านบาท หรือ 53.01% ของวงเงินงบประมาณ 1,700,000 ล้านบาท โดยเป็นการเบิกจ่ายรายจ่ายประจำ  785,730 ล้านบาท หรือ 53.10% ของงบรายจ่ายประจำ 1,479,597 ล้านบาท  สูงกว่าเป้าหมายการเบิกจ่าย  5.44% ขณะที่ รายจ่ายลงทุนเบิกจ่ายได้ 115,413 ล้านบาท หรือ 52.36% ของงบลงทุน 220,403 ล้านบาท สูงกว่าเป้าหมายการเบิกจ่ายถึง 16.36% โดยหน่วยงานที่ได้รับงบลงทุนเกิน 1,000 ล้านบาท ซึ่งมีการเบิกจ่ายสูงสุด 3 ลำดับแรก ได้แก่  กรมส่งเสริมการปกครองท้องถิ่น  กรมอุทยานแห่งชาติ สัตว์ป่า และพันธุ์พืช  และกองบัญชาการกองทัพไทย และหน่วยงานที่เบิกต่ำสุด 5 ลำดับ ได้แก่ สำนักงานปลัดสำนักนายกรัฐมนตรี กรมทรัพยากรน้ำ  สำนักเลขาธิการคณะรัฐมนตรี  เมืองพัทยา และกรมอุตุนิยมวิทยา นายพฤฒิชัย  กล่าวว่า  ในส่วนของงบประมาณโครงการภายใต้แผนปฏิบัติการไทยเข้มแข็ง ณ วันที่  8 เมษายน 2553  วงเงินรวม 350,000 ล้านบาท จากวงเงินกู้รอบแรก 199,960 ล้านบาท  มีการเบิกจ่ายจำนวน  61,588  ล้านบาท หรือ 36.90%  ของวงเงินที่ได้จัดสรร 166,886 ล้านบาท  สำหรับวงเงินกู้รอบที่ 2  จำนวน 149,999 ล้านบาท มีการเบิกจ่ายจำนวน 49,159 ล้านบาท หรือ 46.80% ของวงเงินที่จัดสรรแล้ว จำนวน 105,045 ล้านบาท  สำหรับงบไทยเข้มแข็งยังมีอีกหลายหน่วยงานที่ยังไม่ได้รับการจัดสรรงบประมาณ และ บางหน่วยงานก็ยังไม่ได้มีการบันทึกข้อมูลในระบบ PFMS Web-Form อย่างไรก็ดี ได้มอบหมายให้กรมบัญชีกลางติดตามปัญหาต่าง ๆ ที่จะเป็นอุปสรรคต่อการดำเนินงานของส่วนราชการอย่างใกล้ชิด เพื่อจะได้หาแนวทางป้องกันและแก้ไขได้ทันที และให้การใช้จ่ายงบประมาณจากเงินกู้เป็นไปอย่างมีประสิทธิภาพและทันตามระยะเวลาที่กำหนดภายในธันวาคม 2553 นี้